LIETUVOS RESPUBLIKOS AMBASADA AZERBAIDŽANO RESPUBLIKOJE IR TURKMĖNISTANUI

AZERBAIDŽANO AKTUALIOS EKONOMINĖS INFORMACIJOS SUVESTINĖ

2026 m. birželio 5 d. – liepos 4 d.

1 EUR – 1.94 AZN 

	Data
	Pateikiamos informacijos apibendrinimas
	Informacijos šaltinis
	Pastabos

	Lietuvos eksportuotojams aktuali informacija

	2026-06-30
	Birželio 30 d. AZ parlamentas pritarė įstatymo pataisoms, kuriomis numatoma taikyti muitų lengvatas iš ALAT laisvosios ekonominės zonos eksportuojamai produkcijai. Naujosios nuostatos įsigalios nuo kitų metų.
	APA
	

	2026-06-14
	2026 m. AZ mažmeninės prekybos sektorius toliau auga, tačiau augimo tempai lėtėja. Per pirmuosius keturis metų mėnesius mažmeninės prekybos apyvarta siekė 20,1 mlrd. manatų (10,3 mlrd. eurų) ir, palyginti su tuo pačiu praėjusių metų laikotarpiu, padidėjo 3,7 proc. Augimą vis labiau riboja infliacija, o didėjančios gyventojų pajamos nebeskatina vartojimo taip, kaip anksčiau. Didžiausią išlaidų dalį vis dar sudaro maisto produktai, gėrimai ir tabakas, kuriems teko daugiau nei pusė mažmeninės prekybos apyvartos. Vis dėlto sparčiau augo ne maisto prekių segmentas – jo pardavimai padidėjo 6,6 proc., o maisto prekių – tik 1,4 proc. Tai rodo atsigaunančią buitinės technikos, elektronikos, baldų ir drabužių paklausą. Ekspertų vertinimu, rinką veikia lėtėjanti ekonomika, gyventojų perkamoji galia auga lėčiau, todėl vartotojai tampa jautresni kainoms, nuolaidoms ir akcijoms. Dėl to didėja konkurencija tarp didžiųjų prekybos tinklų, kurie plečia veiklą ne tik Baku, bet ir regionuose, investuoja į logistiką bei elektroninę prekybą. Nors internetinės prekybos mastas vis dar mažesnis nei Europoje ar Turkijoje, jos reikšmė nuolat didėja, ypač elektronikos, buitinės technikos ir drabužių prekyboje. „Turan Analytics“ pažymi, kad tolesnė mažmeninės prekybos plėtra priklausys ne tiek nuo naujų prekybos centrų atidarymo, kiek nuo gyventojų realiųjų pajamų augimo. Jei infliacija išliks aukšta, o ekonomikos augimas – silpnas, antroje 2026 m. pusėje vartojimas gali dar labiau sulėtėti. 
	Turan Analytics
	

	2026-06-23
	AZ geležinkeliai stiprina bendradarbiavimą su Kinija. AZ geležinkelių bendrovės ADY delegacija lankėsi Kinijoje, kur su bendrove CRRC Ziyang aptarė lokomotyvų parko modernizavimą. Atsižvelgdama į augančius krovinių srautus Šiaurės–Pietų ir Rytų–Vakarų transporto koridoriuose, ADY siekia išplėsti lokomotyvų parką. 2026 m. rugsėjį AZ turėtų pasiekti septyni nauji krovininiai lokomotyvai, svarstoma įsigyti dar 14.
	APA
	

	2026-06-07
	Analitikos portalas „Turan“ pažymi, kad 2021 m. patvirtinta strategija „Azerbaidžanas 2030“ daugiausia dėmesio skyrė teritorijų atkūrimui, ekonomikos diversifikavimui, socialinei gerovei, žmogiškajam kapitalui ir žaliajai energetikai. Tačiau joje beveik nėra dirbtinio intelekto (DI), kuris per pastaruosius metus tapo vienu svarbiausių pasaulio ekonomikos augimo veiksnių. Šalims, turinčioms nedidelę vidaus rinką, tokioms kaip AZ, DI gali padėti didinti našumą ir konkurencingumą – tvirtina „Turan“. Nors AZ makroekonominiai rodikliai išlieka stiprūs – biudžetas perteklinis, užsienio valiutos rezervai siekia 88,4 mlrd. JAV dolerių – ekonomikos augimas 2026 m. praktiškai sustojo. Tai rodo, kad tradiciniai augimo šaltiniai (energetika, valstybės investicijos, infrastruktūra) nebeužtikrina tokios grąžos kaip anksčiau. Ekspertų vertinimu, AZ trūksta ne technologijų, o aiškios DI strategijos. Švietimo sistema kol kas nepakankamai orientuota į ateities kompetencijas. Didžiausia galimybė integruoti DI siejama su Karabacho atkūrimu – čia būtų galima diegti išmaniuosius miestus, pažangius energetikos tinklus, skaitmeninį vandens valdymą, autonominę logistiką ir išmanųjį žemės ūkį. Be DI šis projektas gali likti tik didelės apimties statybų programa, o ne tapti inovacijų platforma, įspėja ekspertai. Panaši situacija ir žaliosios energetikos srityje: efektyvus atsinaujinančių energijos šaltinių valdymas neįmanomas be DI sprendimų.
	Turan Analytics
	

	2026-06-05
	Azerbaidžane tebesitęsia vienas didžiausių statybų etapų nuo naftos bumo laikų, tačiau būstas gyventojams tampa vis sunkiau įperkamas. Ekspertų vertinimu, nekilnojamasis turtas vis dažniau laikomas ne tik gyvenamąja vieta, bet ir investicija bei apsauga nuo infliacijos.  Pagrindinis spaudimas būsto rinkai tenka Baku, kur sutelkta didžioji dalis geriau apmokamų darbo vietų, investicijų ir infrastruktūros. Dėl nuolatinės migracijos iš regionų į sostinę būsto paklausa išlieka didelė, o kainos kyla. Tuo pat metu regionuose pagrindinės problemos yra prasta infrastruktūra ir ribotos finansavimo galimybės.  Didžiąją šalies būsto fondo dalį sudaro individualūs namai, tačiau iki pusės milijono nekilnojamojo turto objektų vis dar neturi tinkamų nuosavybės dokumentų. Miestuose nemaža dalis daugiabučių yra statyti sovietmečiu ir jau reikalauja renovacijos, o senų kvartalų pertvarka dar labiau didina būsto kainas centrinėse Baku dalyse.  Nors 2025 m. buvo pastatyta gerokai daugiau būstų nei ankstesniais metais, pasiūlos augimas nesustabdė kainų kilimo. Tam įtakos turi brangstančios statybinės medžiagos, žemė, infliacija ir investicinė paklausa. Prestižiniuose Baku rajonuose vieno kvadratinio metro kaina jau viršija 4,5–6 tūkst. manatų (2,3–3,1 tūkst. eurų). Būsto įperkamumas blogėja – vidutines pajamas gaunančiai šeimai Baku butui įsigyti gali prireikti 12–15 metų pajamų, o nuoma dažnai sudaro iki pusės jaunų žmonių mėnesinių pajamų. Valstybės remiamos hipotekos programos plečiamos, tačiau jos finansuoja tik nedidelę dalį būsto sandorių ir daugiausia koncentruojasi Baku bei Abšerono regione.  Ekspertų vertinimu, vien statybų masto didinimas būsto prieinamumo problemos neišsprendžia. Siekiant mažinti socialinę ir regioninę nelygybę, būtina plėtoti socialinį būstą, plėsti hipotekos programas, įteisinti neįregistruotą nekilnojamąjį turtą, modernizuoti infrastruktūrą ir kurti skaidresnę nuomos rinką.
	Turan Analytics
	

	Lietuvos turizmo sektoriui aktuali informacija

	2026-06-25
	AZ pratęsė specialų karantino režimą iki 2026 m. spalio 1 d., motyvuoja tai būtinybe užkirsti kelią COVID-19 plitimui, nors PSO dar 2023 m. paskelbė pandemijos pabaigą. Ekspertų teigimu, režimas naudojamas ne sveikatos apsaugos, o administraciniais tikslais – išlaikyti uždarytas sausumos sienas, kontroliuoti masinius renginius ir taikyti kitus saugumo mechanizmus.
	APA, AzerNews
	

	2026-06-21
	Nacionalinės oro bendrovės AZAL parką papildė dar vienas – jau ketvirtasis modernus Airbus A320neo orlaivis. Šiuo metu bendrovė turi 28 lėktuvus, o iki 2032 m. planuoja parką išplėsti iki 50. 
	APA
	

	2026-06-15
	2026 m. sausio–balandžio mėn. turistų skaičius Azerbaidžane sumažėjo 10,5 proc. Ekspertai tai sieja su aukštomis lėktuvų bilietų kainomis, ribota konkurencija aviacijos rinkoje, uždarytomis sausumos sienomis ir nepakankamomis investicijomis į turizmo infrastruktūrą.
	Azertac
	

	2026-06-21
	„Azerbaijan Airlines“ (AZAL) pradės vykdyti tiesioginius skrydžius į Briuselį. Bilietai jau parduodami. Pirmasis skrydis numatytas 2027 m. gegužės 8 d. Skrydžiai bus vykdomi keturis kartus per savaitę – pirmadieniais, trečiadieniais, ketvirtadieniais ir šeštadieniais. 
	Trend
	

	2026-07-03
	Nuo rugsėjo 29 d. „Wizz Air“ pradės tiesioginius skrydžius maršrutu Bratislava–Baku. Skrydžiai vyks du kartus per savaitę – antradieniais ir šeštadieniais.
	Azertac
	

	Lietuvos ekonominiam saugumui aktuali informacija

	2026-06-23
	Iranas pareiškė esantis pasirengęs plėsti dujų apsikeitimo (swap) sandorius su AZ ir tranzitą į trečiąsias šalis. Pasak Irano naftos viceministro S. Tavakoli, pratęsta ilgalaikė Irano nacionalinės dujų bendrovės ir AZ SOCAR sutartis, iki 2029 m. Iranas planuoja plėsti regioninį bendradarbiavimą dujų srityje, įskaitant tranzito ir apsikeitimo operacijas su kaimyninėmis bei NVS valstybėmis. Viceministras pridūrė, kad derybos su Rusija dėl galimo dujų tiekimo Iranui tęsiasi, tačiau kainodaros klausimai dar neišspręsti.
	APA
	

	Bendra ekonominė informacija

	[bookmark: _Hlk204174415]2026-07-01
	Liepos 1 d. AZ lankėsi EK Pirmininkė U. Von der Leyen. Į AZ ji atvyko liepos 1 d. po pietų, o kitą rytą išskrido į Armėniją. Baku susitiko su Prezidentu I. Alijevu. Po susitikimo su Prezidentu I. Alijevu, surengta spaudos konferencija, kurioje abu lyderiai akcentavo stiprėjančią partnerystę (nuoroda į pasisakymus: čia) I. Alijevas pažymėjo, kad ES ir AZ santykiai šiuo metu išgyvena itin aktyvų etapą. Pabrėžė, kad susitikime daug dėmesio skirta bendradarbiavimui energetikos srityje, regioniniam junglumui. Pasak jo, AZ – aktyvus regioninių transporto projektų dalyvis ir iniciatorius. Taip pat akcentavo galimybes plėtoti partnerystę atsinaujinančiosios energetikos srityje, plečiant elektros perdavimo į Europą infrastruktūrą. Kalbėdamas apie regioninį saugumą, I. Alijevas teigė, kad AZ-AM santykių normalizavimo procesas vyksta sėkmingai. Pabrėžė, kad AZ panaikino visus prekių tranzito į AM apribojimus, pradėjo tiekti Armėnijai degalus. 
EK pirmininkė U. von der Leyen: pasveikino AZ inicijavus istorinį taikos susitarimą su AM, išskyrė I. Alijevo lyderystę, pabrėžė, kad ES tvirtai remia šį procesą.  Taip pat paskelbė apie ES planus pagal iniciatyvą „Global Gateway“ skirti iki 200 mln. eurų dotacijų transporto, energetikos ir skaitmeninio junglumo projektams Pietų Kaukaze. Tikimasi, kad ši programa padės pritraukti iki 2 mlrd. eurų viešųjų ir privačių investicijų. Tarp galimų projektų įvardytos geležinkelio jungtys per Nachičevanę, Baku uosto plėtra bei nauja ES-AZ junglumo partnerystė, apimanti transporto, energetikos ir skaitmeninės infrastruktūros projektus. EK Pirmininkė taip pat paskelbė apie naują 20 mln. eurų programą taikai stiprinti (peace-fostering programme), skirtą gerinti sveikatos priežiūrą, remti išminavimo darbus, kaimo plėtrą, vandens išteklių valdymą ir smulkųjį bei vidutinį verslą pasienio regionuose. U. Von der Leyen pabrėžė, kad AZ įrodė esąs patikimas ES energetikos partneris, o Pietinis dujų koridorius reikšmingai prisidėjo prie Europos energetinio saugumo; išreiškė paramą AZ planams plėtoti jūrinę vėjo energetiką Kaspijos jūroje, kurti Žaliosios energijos koridorių į ES. U. Von der Leyen pažymėjo, kad derybų dėl naujo išsamaus ES ir Azerbaidžano susitarimo atnaujinimas galėtų sudaryti prielaidas dar glaudesniam ekonominiam bendradarbiavimui. Vizitas siunčia žinutę apie ES norą stiprinti partnerystę su AZ ir didėjantį ES dėmesį visam Pietų Kaukazo regionui. Tai pirmasis VDL vizitas į Baku nuo 2022 m., kai ES ir AZ pasirašė strateginės partnerystės energetikos srityje susitarimą. Tuomet Europa skubiai ieškojo alternatyvų RU dujoms. Šis vizitas tęsia strateginį ES dialogą.  Didėjantis AZ energijos išteklių tiekimas Europai – išlieka pagrindinis ES ir AZ santykių ramstis, tačiau junglumas tampa dar viena svarbia bendradarbiavimo kryptimi. 
	APA, Turan Analytics
	

	2026-06-19
	Birželio 16-19 d. Baku vyko Islamo plėtros banko (IsDB) grupės 2026 m. metinis susitikimas, subūręs apie 1500 dalyvių iš 57 valstybių. Dalyvavo finansų ir ekonomikos ministrai, tarptautinių finansų institucijų vadovai, privataus sektoriaus atstovai. Pagrindinės diskusijų temos – prekybos ir transporto jungtys, finansai, dirbtinis intelektas, tvari ekonominė plėtra. Šis renginys AZ tapo svarbia platforma siųsti pozityvius signalus tiek visuomenei, tiek investuotojams tuo metu, kai šalies ekonomika lėtėja.
	AzerNews
	

	2026-07-02
	Liepos 2 d. paminėtas Baku–Tbilisio–Džeichano (BTC) naftotiekio 20-metis ir BTC bei bendras BTC ir Pietų Kaukazo dujotiekio (SCP) sistemų operatoriaus vaidmuo iš „BP“ oficialiai perduotas bendrovei SOCAR. 
	AzerNews
	

	2026-06-15
	Sausio–gegužės mėn. per pagrindinius Azerbaidžano naftotiekius buvo transportuota 10,56 mln. tonų naftos – 31,6 proc. mažiau nei tuo pačiu praėjusių metų laikotarpiu. Valstybinio statistikos komiteto duomenimis, 76,8 proc. visos transportuotos naftos buvo gabenama pagrindiniu eksporto naftotiekiu Baku–Tbilisis–Džeichanas (BTC). Iš per BTC naftotiekį transportuotos naftos 82,4 proc. (8,7 mln. tonų) sudarė Azerbaidžane išgauta nafta, o 17,6 proc. (1,86 mln. tonų) – iš Turkmėnistano ir Kazachstano tiekiama nafta.
	Azertac
	

	2026-06-06
	Ne naftos ir dujų sektoriaus eksportuotojams transportavimo išlaidos bus kompensuojamos iš valstybės biudžeto. AZ prezidentas I. Alijevas pasirašė atitinkamą dekretą dėl papildomų priemonių, skirtų skatinti ne naftos ir ne dujų sektoriaus produktų eksportą. Pagal dekretą, transportavimo išlaidos, patirtos eksportuojant ne naftos ir ne dujų sektoriaus prekes, bus iš dalies kompensuojamos iš valstybės biudžeto.
	APA
	

	2026-06-19
	Valstybinio statistikos komiteto duomenimis, per pirmuosius penkis 2026 m. mėnesius AZ ekonomika faktiškai neaugo. BVP siekė 51,8 mlrd. manatų (apie 26,4 mlrd. eurų) ir išliko beveik nepakitęs, palyginti su tuo pačiu laikotarpiu prieš metus. Naftos ir dujų sektoriaus produkcija sumažėjo 1 proc., o ne naftos sektoriaus augimas sulėtėjo iki vos 0,4 proc. Dar labiau neramina investicijų dinamika – investicijos į pagrindinį kapitalą sumažėjo 2,1 proc., o ne naftos sektoriuje net 14,7 proc. Nors vidutinis darbo užmokestis padidėjo 6,5 proc. ir pasiekė 1 172 manatus (apie 600 eurų), 5,6 proc. infliacija beveik visiškai „suvalgė“ šį augimą. Atsižvelgiant į tai, kad maistui AZ namų ūkiai išleidžia daugiau nei pusę savo pajamų, didelė visuomenės dalis realaus gyvenimo lygio pagerėjimo nejaučia. Šiame kontekste matyti suaktyvėjusios AZ valdžios komunikacijos pastangos, siekiant pabrėžti ekonomikos atsparumą, geras perspektyvas. Kalbėdamas IsDB metinių susitikimų atidaryme prezidentas I. Alijevas pareiškė, kad AZ nemato reikšmingų kliūčių ekonomikos augimui, toliau vykdys plataus masto socialines programas ir aktyviai investuos į infrastruktūrą. Prezidentas akcentavo, kad šalies stabilumas – politinis, ekonominis ir socialinis – išlieka pagrindinis jos konkurencinis pranašumas. Panašias žinutes investuotojams siuntė ir ekonomikos ministras M. Džabarovas. IsDB diskusijose jis pabrėžė, kad pastarųjų metų reformos AZ pagerino investicinę aplinką, sustiprino ne naftos produktų eksportą.  Dar prieš IsDB susitikimą, birželio 11 d., M. Džabarovas valstybinei televizijai İTV ir naujienų agentūrai „Azertac“ davė iš esmės programinį interviu apie šalies ekonomikos būklę. Ministras pripažino, kad AZ vidaus rinka per maža ilgalaikiam augimui, todėl ekonomikos ateitis turi būti grindžiama eksportu. Ne naftos sektorius esą jau tapo pagrindiniu ekonomikos varikliu ir sudaro daugiau kaip 70 proc. BVP, tačiau ekonomikos diversifikacija dar nėra pakankama. Tarp prioritetinių sričių išskyrė logistiką, kalnakasybą, chemijos pramonę, žemės ūkį, duomenų centrus ir skaitmeninę ekonomiką. Nemaža interviu dalis skirta investuotojų raminimui, akcentuojant mažą valstybės skolą, didelius užsienio valiutos rezervus ir finansinį stabilumą (nuoroda į interviu: čia).
Lėtėjant ekonominiam augimui, valdžia siekia parodyti, kad imasi konkrečių priemonių konkurencingumui didinti. AZ parlamente svarstomos Mokesčių kodekso pataisos, pagal kurias nuo liepos 1 d. IT specialistams būtų taikomas nulinis gyventojų pajamų mokesčio tarifas, galiosiantis 20 metų. Tokia pati lengvata numatoma aukštos kvalifikacijos užsienio specialistams, dirbantiems dirbtinio intelekto, kibernetinio saugumo, inovacijų ir mokslinių tyrimų srityse. 
	APA, AzerNews, Turan Analytics
	

	2026-09-16
	Prastėja AZ rezultatai žemės ūkyje, kuris laikomas vienu perspektyviausiu šalies ekonomikos sektorių. „Azertag“ publikavo labai ilgą interviu su AZ žemės ūkio ministru M. Mammadovu (nuoroda čia). Ministras pripažino, kad pastaraisiais metais žemės ūkio sektoriaus augimas lėtėja, o dabartinis modelis jau išnaudojo ekstensyvios plėtros galimybes. Todėl prezidento I. Alijevo nurodymu parengta 2026–2030 m. žemės ūkio sektoriaus plėtros programa. Joje numatyta pereiti prie intensyvesnio ūkininkavimo, didinant produktyvumą, diegiant modernias technologijas, dirbtinį intelektą ir pažangias drėkinimo sistemas, stiprinti maisto saugumą, plėtoti aukštesnės pridėtinės vertės produktus, skatinti žuvininkystės ir akvakultūros plėtrą. 
	Azertag
	

	2026-06-24
	2026 m. Azerbaidžane padidinti valstybės tarnautojų atlyginimai, įskaitant aukščiausių pareigūnų. Pavyzdžiui, Centrinės rinkimų komisijos pirmininko atlyginimas išaugo nuo 3 060 manatų (apie 1 580 eurų) iki 12 000 manatų (apie 6 200 eurų). Tuo pat metu minimalus darbo užmokestis ir pensijos nebuvo didinami, išskyrus pensijų indeksavimą. Valdžia aiškina, kad didesni atlyginimai padės pritraukti kvalifikuotus specialistus ir mažins korupcijos riziką, tačiau kritikai abejoja tokių biudžeto prioritetų teisingumu augančios socialinės nelygybės sąlygomis.
	APA

